11.3.2022
ET
Euroopa Liidu Teataja
C 115/5
III (Ettevalmistavad aktid)
EUROOPA KESKPANK EUROOPA KESKPANGA ARVAMUS, 29. detsember 2021, ettepaneku kohta võtta vastu määrus, millega nähakse ette tehisintellekti käsitlevad ühtlustatud õigusnormid (CON/2021/40) (2022/C 115/05)
Sissejuhatus ja õiguslik alus 3. novembril 2021 sai Euroopa Keskpank (EKP) Euroopa Liidu Nõukogult taotluse avaldada arvamust ettepaneku kohta võtta vastu Euroopa Parlamendi ja nõukogu määrus, millega nähakse ette tehisintellekti käsitlevad ühtlustatud õigusnormid (tehisintellekti käsitlev õigusakt) ja muudetakse teatavaid liidu õigusakte (1) (edaspidi „kavandatav määrus“).
EKP arvamuse andmise pädevus põhineb Euroopa Liidu toimimise lepingu artikli 127 lõikel 4 ja artikli 282 lõikel 5, kuna kavandatav määrus sisaldab sätteid, mis kuuluvad EKP pädevusvaldkonda, eelkõige sätteid, mis on seotud EKPSi ülesannetega krediidiasutuste usaldatavusnõuete täitmise järelevalvel vastavalt aluslepingu artikli 127 lõikele 6.
EKP nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.
1.
Üldised märkused
1.1.
EKP toetab kavandatava määruse eesmärki parandada siseturu toimimist, kehtestades ühtse õigusraamistiku usaldusväärse tehisintellekti arendamiseks, turule laskmiseks ja kasutamiseks kooskõlas liidu väärtustega.
EKP tunnistab, et tehisintellektisüsteemidele eriomaste ühtlustatud nõuete kehtestamine on oluline, et tagada selliste avaliku huviga seotud ülekaalukate põhjuste nagu tervishoid, ohutus ja põhiõigused järjepidev ja kõrgetasemeline kaitse.
1.2.
Samuti tunnistab EKP tehisintellektil põhineva innovatsiooni kasvavat tähtsust pangandussektoris.
Võttes arvesse pangandusvaldkonna tehisintellektil põhineva innovatsiooni piiriülest olemust ja võimalusi avaldab EKP liidu tasandi usaldatavusnõuete täitmise järelevalveasutusena kindlat toetust vajadusele tagada usaldatavusnõuetega seotud riskide ja nõuete osas kavandatava määruse ühtlustatud rakendamine krediidiasutustes.
Lisaks, võttes arvesse tehisintellekti kasvavat tähtsust, kutsub EKP liidu seadusandjat üles kaaluma võimalust luua tulevikus liidu tasandil sõltumatu tehisintellektiasutus, mis vastutaks kavandatava määruse ühtlustatud kohaldamise eest ühtsel turul tervishoiu, ohutuse ja põhiõigustega seotud küsimustes.
(1) COM(2021) 206 final.